AfriForum en SAIRV stel misdaadverslag bekendFrans Cronje en Ian Cameron (Foto: AfriForum) Hierdie verslag bied antwoorde op die vrae wat deur die bekendmaking van verlede week se skokkende misdaadstatistiek ontstaan het. Volgens Ian Cameron, AfriForum se hoof van gemeenskapsveiligheid, word drie vorms van selfbeskerming in gemeenskappe, wat binne die raamwerk van die Grondwet val, in dié verslag ondersoek. Cameron sê voorts dat die belangrikheid van vennootskappe tussen die plaaslike Suid-Afrikaanse Polisiediens (SAPD), gemeenskappe en privaat sekuriteitsmaatskappye in die toekoms beklemtoon moet word. “Lt.genl. Khomotso Phahlane, waarnemende nasionale polisiekommissaris, se Back To Basics-strategie kan slegs suksesvol wees wanneer dit in samewerking met gemeenskappe uitgevoer word. Sodoende kan ’n daadwerklike poging om gemeenskapstrukture te herbou dus lei tot ’n drastiese afname in misdaad,” het Cameron verduidelik. “AfriForum se Eliot-model kan as ’n voorbeeld van só ’n samewerkingsooreenkoms wat uit die gemeenskap ontstaan het, dien. Koalisies is tussen die inwoners van die townships en die boere van die Eliot-omgewing gevorm en dié twee partye saam het ’n uiters suksesvolle buurtwag gestig. Hierdie koalisie kan dalk deur sommige mense as naïef beskou word, maar opnames toon dat Suid-Afrikaners van alle rasse verenig is in hul woede oor swak polisiëring. Dít skep interessante vooruitsigte vir koalisies, veral in klein dorpies en werkersklasomgewings waar mense van alle rasse reeds naby mekaar leef,” het Cameron bygevoeg. Lees die volledige verslag.